《张德裕盘谷隐居》
宋代·于石

盘谷四面环青山，晴岚暖翠浮云烟。
盘谷之阻多幽泉，湛然深碧蛟螭蟠。
中有华屋貯神仙，猿鸟不惊犬不喧。
竹侵行迳松碍檐，人疑无路堪攀缘。
忽闻读书声琅然，始信别是壶中天。
翩然振屐登其巅，仰林俯壑天地宽。
桑麻尽处开平川，千帆来往无时闲。
旁有一叶渔翁船，出没红蓼黄芦边。
呼之来泊岩下湾，就船买鱼归烹鲜。
煮茗有泉秫有田，问之世事笑不言。
家藏黄石书一编，安用李愿归来篇。
我欲前峰卜数椽，幅巾杖屦行其间。
目遂归鸿挥五弦，闲窗静听松风眠。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。